**Liniştea dinaintea apocalipsei**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Încă aud ecoul vechi şi trist

În peștera din munți de ametist,

Acolo unde jaspul se mai coace

Sub iarna învelită de cojoace.

Întinsă pe bezmeticele maluri

Ale pârâului, ce sapă-n valuri-valuri,

Ating cu vârful degetului stâng

Un stalactit cam strâmb şi cam nătâng.

Mă-ntreb dacă în casa mea de-acum

Doar liniștea își mai croiește drum;

Pârâul parcă-a stat şi meditează

Cu tot cu trupul meu, ce balansează.

Incendiile toate ard mocnit

Pe munţii-mpăduriţi cu afanit

Şi ciutele mă caută-nfierat

La ora-n care ceasul mi-a sunat.

Se stinge lumea verde şi banală.

Apatic, în pârâu, se toarnă smoală,

Iar noaptea își dă soarele deoparte;

Apatic gust şi eu din viaţă-moarte.

16 septembrie 2016 – 4 septembrie 2018, Constanţa